Viorica Dăncilă a anunțat înaintea ședinței de guvern, convocată după ce Curtea Constituțională a avizat favorabil revizuirea Constituției, în sensul redefinirii familiei ca fiind formată din căsătoria între un bărbat și o femeie, că referendumul se va desfășura timp de două zile, pe 6 și 7 octombrie.

Premierul a mai precizat că acest referendum nu este „împotriva minorităților sexuale”.

„Vom adopta actele necesare pentru buna desfășurare a referendumului, pentru ca cetățenii să aibă posibilitatea să își exprime părerea cu privire la definirea familiei în Constituție. Referendumul va fi organizat timp de doua zile, pe 6 și 7 octombrie. Referendumul nu este împotriva minorităților sexuale.

În locul apelurilor pentru boicotare, ar fi mai onest dacă partidele și-ar asuma o poziție clară față de tema propusă. Partidul pe care îl reprezint a decis să sprijine acest referendum. Cer tuturor instituțiilor implicate în organizarea referendumului să dea dovadă de maximă responsabilitate și să demareze acțiunile pentru organizarea scrutinului.”

Senatul a adoptat inițiativa cetățenească de revizuire a Constituției, în senseul redefinirii familiei tradiționale, cu 107 voturi „pentru”, 13 „împotrivă” și 7 „abțineri”.

„Familia se întemeiază pe căsătoria liber consimţită între un bărbat şi o femeie, pe egalitatea acestora şi pe dreptul şi îndatorirea părinţilor de a asigura creşterea, educaţia şi instruirea copiilor”, se arată în propunerea de modificare a art. 48 alin. (1) din Constituţia României.

.